V skladu z Zakonom o gospodarskih zbornicah (Ur.l. RS, 60/2006), na osnovi programskih nalog GZS pri pospeševanju inovacijske dejavnosti (10. člen Statuta GZS z dne 22.11.2006 in 14.03.2007), je Upravni odbor Območne zbornice Zasavje, dne 28.1. 2015 sprejel

#### **PRAVILNIK**

**O PODELJEVANJU PRIZNANJ IN DIPLOM**

**INOVACIJAM V ZASAVSKI REGIJI**

**1. člen**

S tem pravilnikom se določijo merila, način in postopek zbiranja, ocenjevanja ter podeljevanja priznanj in diplom za vsakoletne inovativne dosežke na območju Območne zbornice Zasavje.

**2. člen**

Priznanja in diplome po tem pravilniku se podeljujejo inovacijam, ki so bile prijavljene na razpis Območne zbornice Zasavje.

**3. člen**

Inovacije po tem pravilniku so definirane v skladu s pravili OECD kot sledi:

* inovacija pomeni proces spreminjanja zamisli v izdelek, postopek ali storitev oziroma proces preoblikovanja ustvarjalnosti v dobiček;
* inovacije zajemajo nove izdelke, postopke in storitve ter bistveno izboljšane izdelke, postopke in storitve. Inovacija je uvedena, ko se pojavi na trgu (inovacija izdelka, storitve) ali uporabi v okviru postopka (inovacija postopka). Izdelek, storitev ali postopek morajo biti novi ali bistveno izboljšani za podjetje, ni pa nujno, da so novi na trgu;
* inovacije vključujejo vrsto znanstvenih, tehnoloških, organizacijskih, finančnih in gospodarskih aktivnosti;
* inovacija temelji na rezultatih novega tehnološkega razvoja, novih kombinacij že obstoječih tehnologij ali uporabi drugega znanja, ki ga je pridobilo podjetje.

Inovacija je tehnološka in netehnološka koristna novost, ki jo za tako opredelijo odjemalci.

Koristnost novosti v praksi se dokazuje z uspešno prodajo na domačem ali mednarodnem trgu, v primeru koristne uporabe v organizaciji, kjer je nastala, pa s podatki uporabnikov.

**4. člen**

Vsaka gospodarska družba, podjetje, samostojni podjetnik posameznik, samostojni inovator ali druga organizacijska oblika lahko kandidira za priznanje/diplomo inovacijam po tem Pravilniku s prijavo na osnovi razpisa, ki je zaključen **do 31. marca 2014**.

**5. člen**

Priznanja inovacijam so:

* zlata,
* srebrna in
* bronasta

v obliki okrogle, unikatno izdelane plakete z videzom ustrezne kovine in z napisom INOVACIJE ter navedbo letnice in imena GZS OZ Zasavje. O vrsti priznanja odloča končna ocena, skladno z navodili za ocenjevanje, ki so v prilogi.

Poleg plakete je podeljena tudi listina, na kateri so podatki:

* stopnja priznanja,
* ime in priimek avtorja / avtorjev inovacije (največ treh avtorjev inovacije),
* gospodarska družba ali organizacija,
* naziv inovacije in
* datum ter
* dva podpisa (predsednika Komisije za inovacije in predsednika OZ Zasavje).

Poleg priznanj OZ Zasavje za inovacije podeljuje tudi diplome. Listina diplome vsebuje iste podatke kot listina priznanja, le da ima namesto stopnje priznanja napis Diploma. K diplomi ne sodi plaketa.

Gospodarska družba prejme uokvirjeno listino in plaketo (če sodi k njej), vsak od avtorjev pa svojo listino v ustrezni mapi z logotipom GZS OZ Zasavje.

**6. člen**

OZ Zasavje v skladu z razpisom zbira prijave inovacij na osnovi tega pravilnika in jih pripravi za ocenitev Komisiji za inovacije, ki jo imenuje UO OZ Zasavje.

**7. člen**

Komisija izvede ocenjevanje in usklajevanje ocen ter izračuna končne ocene inovacijskih prijav na osnovi navodil za ocenjevanje, ki so priloga in sestavni del tega pravilnika.

Komisija je pri svojem delu avtonomna, njene odločitve pa so dokončne.

Po potrebi lahko Komisija k svojemu delu povabi tudi strokovnjake zunanjih institucij in lahko opravi ogled inovacij.

**8. člen**

Komisija vrednoti inovacijske prijave po naslednjih kriterijih:

1. **Inventivnost**

**1.1. Izvirnost:** V kolikšni meri inovacija presega/odstopa od poznanega stanja v podjetju, v državi ali v svetu ali od obstoječih razvojnih smernic podjetja. Kolikšna je uporabna vrednost inovacije za končne uporabnike v primerjavi z obstoječimi/dosedanjimi rešitvami, lastnimi ali konkurenčnimi.

**1.2. Zaščita novosti:** ali jeinvencija varovana s patentom, ali je v postopku pridobivanja patentne zaščite, ali je invencija varovana s poslovno skrivnostjo ali z drugimi oblikami varovanja …

1. **Gospodarski rezultati**

**2.1. Doseženi gospodarski rezultati:**

Gospodarska vrednost inovacije za podjetje (v EUR in v %), povečanje tržnega deleža, povečanje dobička, znižanje stroškov poslovanja, nova delovna mesta, povečan BDV/zaposlenega, prihodki od prodaje pravic intelektualne lastnine, druge koristi za podjetje, ki niso finančno merljive, druge koristne novosti, ki jih kot take opredelijo odjemalci …

**2.2. Pričakovani gospodarski rezultati:**

Gospodarska vrednost inovacije za podjetje (v EUR in v %), povečanje tržnega deleža, povečanje dobička, znižanje stroškov poslovanja, nova delovna mesta, povečan BDV/zaposlenega, prihodki od prodaje pravic intelektualne lastnine, druge koristi za podjetje, ki niso finančno merljive, druge koristne novosti, ki jih kot take opredelijo odjemalci …

1. **Trajnostni vidik**

**3.1. Trajnostni učinki inovacije na inovacijski sistem:** Inovacijski proces je vzpodbudil razvoj invencijsko-inovacijskega sistema v podjetju, okrepil kompetence podjetja za hiter razvoj ideje do uvedbe na trg, vzpodbudil razvoj timskega dela, vzpodbudil interdisciplinarnost pri inoviranju, vzpodbudil sodelovanje z znanstveno-raziskovalnimi inštitucijami in univerzami, vzpodbudil sodelovanje z uporabniki pri razvoju novosti, ipd.

**3.2. Okoljski vidiki**

Ugodni vplivi inovacije na trajnostni razvoj podjetja (na delovno okolje, na varnost pri delu), ugodni vplivi na okolje izven podjetja (globalni, regionalni, lokalni vplivi), pomembnost inovacije za počutje uporabnika, proizvodni viri (neobnovljivi naravni viri, odpadki, učinkovita raba materialov, učinkovita raba energije, delovna obremenitev, emisije toplogrednih plinov), naslavljanje uporabnika (spodbujanje varčevanja); energetske potrebe v življenjskem ciklu inovacije; uničenje po koncu življenjskega cikla (recikliranje, odpadek).

Za podelitev priznanja OZ Zasavje se upoštevajo inovacije, ki izpolnjujejo omenjene tri kriterije in so uspešno uporabljene v praksi, a so bile v praktični uporabi največ dve leti pred letom, ki ga zajema razpis OZ Zasavje.

**9. člen**

Na osnovi odločitve Komisije za inovacije OZ Zasavje dostavi do 9. maja 2014 v Center za konkurenčnost pri GZS popolno dokumentacijo o treh najbolje ocenjenih inovacijah. OZ Zasavje javno razglasi prejemnike priznanj in diplom inovacijam na svojem območju v juniju ali najkasneje v septembru.

V kolikor na razpis OZ Zasavje prispe več kot 20 inovacij, lahko OZ Zasavje v Center za konkurenčnost predloži en dodaten inovacijski predlog (skupaj 4 inovacijske predloge) ter za vsakih nadaljnjih 10 še po en dodaten inovacijski predlog.

Hkrati z obvestilom se posreduje njihovo popolno dokumentacijo v Center za konkurenčnost pri GZS.

Vse prispele vloge se v celoti obravnavajo kot poslovna skrivnost.

**10. člen**

Inovator, ki prejme priznanje ali diplomo za inovacijo, si s tem pridobi pravico uporabe priznanja oziroma diplome v komercialne in publicistične namene.

**11. člen**

Pravice iz 10. člena tega Pravilnika prenehajo z zlorabo.

Za zlorabo se šteje:

* zavajanje Komisije z neresničnimi podatki,
* uporaba priznanja ali diplome v namene, ki niso povezani z inovacijo.

**12. člen**

V kolikor prejemnik priznanja ali diplome tudi po opozorilu ne preneha zlorabljati priznanja, ima OZ Zasavje pravico zahtevati sodno prepoved oz. odvzem priznanja ali diplome..

**13. člen**

Ta pravilnik je bil sprejet na seji Upravnega odbora OZ Zasavje dne 28.1. 2015 in začne veljati takoj.

UPRAVNI ODBOR

OZ Zasavje

Predsednik

Mag. Stojan Binder

Zagorje ob Savi, dne 29.1. 2015

PRILOGA 1

K PRAVILNIKU O PODELJEVANJU PRIZNANJ INOVACIJAM ZASAVJA

ki ga je sprejel UO OZ Zasavje na seji dne datum **28.1. 2015**

#### **NAVODILA ZA OCENJEVANJE INOVACIJSKIH PRIJAV**

1. Vsak član ocenjevalne komisije ocenjuje inovacijski predlog po vseh kriterijih, navedenih v 8. členu Pravilnika o podeljevanju priznanj GZS inovacijam.
2. Posamezni kriteriji se ocenjujejo glede na stopnjo izpolnjevanja kriterija z ocenami med 5 in 10. **Ocenjevalne lestvice so osnova za ocenjevanje, na končno oceno posameznega ocenjevalnega sklopa pa vpliva tudi celovitost vseh navedenih dejstev.**

**2.1. Inventivnost**

**Izvirnost**

V kolikšni meri inovacija presega/odstopa od poznanega stanja v podjetju, v državi ali v svetu ali od obstoječih razvojnih smernic podjetja. Kolikšna je uporabna vrednost inovacije za končne uporabnike v primerjavi z obstoječimi/dosedanjimi rešitvami, lastnimi ali konkurenčnimi.

**Zaščita novosti**

* Invencija varovana s patentom
	+ Že pridobljena patentna zaščita (kje: EU, ZDA, Slovenija, drugod)
	+ V postopku pridobivanja patentne zaščite (kje: EU, ZDA, Slovenija, drugod)
	+ Opravljena je mednarodna poizvedba o novosti na pristojni instituciji (EPO ipd.)
	+ Patentna zaščita ni možna
* Invencija varovana s poslovno skrivnostjo
* Druge oblike varovanja (model, znamka…)

**Ocene**

Ocena 5: *Vsebina na temo kriterija je podana zelo neoprijemljivo*;

Ocena 6: Vsebina *na temo kriterija* je podana, *primerljivost z najboljšimi ali ciljnimi rešitvami pa ni razvidna;*

Ocena 7: *Navedeni so podatki, ki omogočajo primerljivost inovacije z obstoječimi/dosedanjimi rešitvami v podjetju in dokazujejo preseganje le-teh;*

Ocena 8: *Navedeni so podatki, ki omogočajo primerljivost inovacije z obstoječimi/dosedanjimi rešitvami v Sloveniji in dokazujejo preseganje le-teh; zagotovljena je tudi zaščita novosti;*

Ocena 9: *Navedeni so podatki, ki omogočajo primerljivost inovacije z obstoječimi/dosedanjimi rešitvami v svetu in dokazujejo* ***doseganje*** *le-teh; zagotovljena je tudi zaščita novosti;*

Ocena 10: *Navedeni so podatki, ki omogočajo primerljivost inovacije z obstoječimi/dosedanjimi rešitvami v svetu in dokazujejo* ***preseganje*** *le-teh; zagotovljena je tudi zaščita novosti.*

**2.2 Gospodarski rezultati in napovedi**

Kolikšna je gospodarska vrednost inovacije za podjetje (v EUR in v %), npr.:

* Povečanje prihodkov podjetja, kratko- in dolgoročno
* Povečanje tržnega deleža
* Nova delovna mesta
* Znižanje stroškov poslovanja
* Povečanje dobička
* Povečanje bruto dodane vrednosti na zaposlenega
* Prihodki od prodaje pravic intelektualne lastnine
* Druge koristi za podjetje, ki (še) niso finančno merljive
* Druge koristne novosti, ki jih kot take opredelijo odjemalci.

**Ocene**

Ocena 5: *Vsebina na temo kriterija je podana zelo neoprijemljivo*;

Ocena 6: Vsebina *na temo kriterija* je podana, *ni pa podanih jasnih podatkov o pozitivnih učinkih inovacije;*

Ocena 7: *Podana je vsebina, merljivi in primerljivi rezultati, ki dokazujejo pozitivni učinek inovacije na nivoju podjetja;*

Ocena 8: *Podana je vsebina, merljivi in primerljivi rezultati, ki dokazujejo pozitivni učinek inovacije za podjetje v primerjavi s panogo v Sloveniji;*

Ocena 9: *Podana je vsebina, merljivi in primerljivi rezultati, ki dokazujejo pozitivni učinek inovacije za podjetje v primerjavi s panogo v svetu;*

*Ocena 10: Podana je vsebina, merljivi in primerljivi rezultati, ki dokazujejo izjemne pozitivne učinke inovacije v primerjavi s panogo v svetu.*

**2.3 Trajnostni vidik inoviranja**

**Trajnostni učinki inovacije na inovacijski sistem**

Inovacijski proces je

* vzpodbudil razvoj invencijsko-inovacijskega sistema v podjetju
* okrepil kompetence podjetja za hiter razvoj ideje do uvedbe na trg
* vzpodbudil razvoj timskega dela,
* vzpodbudil interdisciplinarnost pri inoviranju,
* vzpodbudil sodelovanje z znanstveno-raziskovalnimi inštitucijami in univerzami …
* vzpodbudil sodelovanje z uporabniki pri razvoju novosti,
* ipd.

**Korekturni pribitek/odbitek**

Korekturni odbitek **– 0,30**:

*ni podane vsebine oz. iz vsebine je razvidno, da ima inovacija izrazito negativen vpliv na trajnostni razvoj;*

Korekturni odbitek **– 0,15**:

*Podana je* *vsebina, iz katere je razvidno, da ima inovacija blag negativen vpliv na trajnostni razvoj;*

Korekturni pribitek **+ 0**:

*Podana je vsebina, iz katere je razvidno, da inovacija nima vpliva na trajnostni razvoj;*

Korekturni pribitek **+ 0,15**:

*Podana je vsebina, iz katere je razvidno, da inovacija izboljšuje trajnostni razvoj;*

Korekturni pribitek **+ 0,30**:

*Podana je vsebina in jasni rezultati o pomembnih učinkih inovacije na izboljšanje trajnostnega razvoja.*

**Okoljski vidiki**

* Vplivi na trajnostni razvoj podjetja (na delovno okolje, na varnost pri delu)
* Vplivi izven podjetja (globalni, regionalni, lokalni vplivi)
* Pomembnost za počutje uporabnika
* Proizvodni viri (neobnovljivi naravni viri, odpadki, učinkovita raba materialov, učinkovita raba energije, delovna obremenitev)
* Emisije toplogrednih plinov
* Naslavljanje uporabnika (spodbujanje potrošništva, spodbujanje varčevanja)
* Energetske potrebe v življenjskem ciklu inovacije
* Uničenje po koncu življenjskega cikla (recikliranje, odpadek)

**Korekturni pribitek/odbitek**

Korekturni odbitek **– 0,30**:

*ni podane vsebine oz. iz vsebine je razvidno, da ima inovacija izrazito negativen vpliv na okolje;*

Korekturni odbitek **– 0,15**:

*Podana je* *vsebina, iz katere je razvidno, da ima inovacija blag negativen vpliv na okolje;*

Korekturni pribitek **+** **0**:

*Podana je vsebina, iz katere je razvidno, da inovacija nima vpliva na okolje;*

Korekturni pribitek **+ 0,15**:

*Podana je vsebina, iz katere je razvidno, da inovacija izboljšuje okolje;*

Korekturni pribitek **+ 0,30**:

*Podana je vsebina in jasni rezultati o pomembnih učinkih inovacije na izboljšanje okolja.*

**Če v prijavi pri kriterijih 1. Inventivnost in 2. Gospodarski rezultati ni utemeljitve, se kriterij oceni z oceno 5.**

**Če v prijavi ni utemeljitve pri podkriterijih Trajnostnega vidika inoviranja, se poda korekturni odbitek -0,30 za vsak neutemeljen podkriterij (-0,30 za trajnostne učinke ter -0,30 za okoljske vidike).**

Končno oceno predstavlja povprečjeocen kriterijev 1. Inventivnost in 2. Gospodarski rezultati, kateri se prišteje oz. odšteje korekturni pribitek oz. odbitek Trajnostnega vidika inoviranja.

* Zlato priznanje se podeli za končno oceno 9 ali več;
* Srebrno priznanje se podeli za končno oceno, ki je večja ali enaka 8 in manjša od 9;
* Bronasto priznanje se podeli za končno oceno, ki je večja ali enaka 7,4 in manjša od 8.

Za inovacije, za katere je očitno, da niso bile deležne organizirane in profesionalne podpore, lahko komisija zgoraj navedene kriterije zniža za 10% tako, da:

* zlato priznanje podeli za končno oceno 8,1 ali več,
* srebrno priznanje podeli za končno oceno, ki je večja ali enaka 7,2 in manjša od 8,1,
* bronasto priznanje podeli za končno oceno, ki je večja ali enaka 6,7 in manjša od 7,2.